b"\n_START_ARTICLE_\nGuerra russoturca (1806-1812)\n_START_SECTION_\nAntecedents\n_START_PARAGRAPH_\nAquest enfrontament va esclatar el 1805 - 1806 dins del context de les Guerres Napole\xc3\xb2niques. L'Imperi Otom\xc3\xa0, encoratjat per la derrota russa a Austerlitz, va deposar als hospodars russ\xc3\xb2fils dels seus estats vassalls, \xc3\xa9s a dir Mold\xc3\xa0via (Alexandru Moruzi) i Val\xc3\xa0quia (Constantine Ypsilanti). Simult\xc3\xa0niament, els seus aliats francesos van ocupar Dalm\xc3\xa0cia i van amena\xc3\xa7ar de penetrar en els principats danubians en qualsevol moment. Per salvaguardar la frontera russa contra d'un possible atac franc\xc3\xa8s, un poder\xc3\xb3s contingent de 40,000 soldats russos va avan\xc3\xa7ar dins de Mold\xc3\xa0via i Val\xc3\xa0quia. El Sult\xc3\xa0 va reaccionar amb un bloqueig dels Dardanels en contra dels vaixells russos i va declarar la guerra a R\xc3\xbassia.\n_START_SECTION_\nPrimeres hostilitats\n_START_PARAGRAPH_\nInicialment, el tsar es mostrava reticent a concentrar un gran nombre de militars contra Turquia, mentre les seves relacions amb la Fran\xc3\xa7a napole\xc3\xb2nica fossin encara incertes i la major part del seu ex\xc3\xa8rcit estigu\xc3\xa9s encara lluitant contra Napole\xc3\xb3 a Pr\xc3\xbassia. Un massiva ofensiva otomana encaminada cap a Bucarest va ser r\xc3\xa0pidament controlada a Obilesti per nom\xc3\xa9s 4.500 soldats comandats per Mikha\xc3\xafl Milor\xc3\xa0dovitx (2 de juny de 1807). Mentrestant, l'Armada russa sota el comandament de Dmitri Seniavin va bloquejar els Dardanels i va destruir la flota otomana en les batalles dels Dardanels i Athos, amb la qual cosa establ\xc3\xad la supremacia russa al mar.\n_START_SECTION_\nCampanyes de 1808-1810\n_START_PARAGRAPH_\nEn aquest punt la guerra hagu\xc3\xa9s pogut finalitzar, si no hagu\xc3\xa9s estat signada la Pau de Tilsit. Alexandre I de R\xc3\xbassia, for\xc3\xa7at per Napole\xc3\xb3 a signar un armistici amb els turcs, va utilitzar aquest temps de pau per transferir m\xc3\xa9s soldats russos des de Pr\xc3\xbassia cap a Bessar\xc3\xa0bia. Despr\xc3\xa9s que l'Ex\xc3\xa8rcit del Sud fos augmentat fins a 80,000 homes i les hostilitats comencessin de nou, el comandant en cap, Aleksandr Prozorovski (llavors de 76 anys), va fer molt pocs aven\xc3\xa7os en un per\xc3\xadode de m\xc3\xa9s d'un any. L'agost de 1809 va ser finalment substitu\xc3\xaft per Piotr Bagration, que r\xc3\xa0pidament va creuar el Danubi i va envair Dobrudja. Bagration va procedir a assetjar Silistra per\xc3\xb2, en sentir que s'acostava a la ciutat un fort contingent de 50,000 soldats de l'ex\xc3\xa8rcit otom\xc3\xa0, va decidir d'evacuar Dobrudja i retirar-se a Bessar\xc3\xa0bia._NEWLINE_El 1810, les hostilitats van ser renovades pels germans Nikolai, i Serguei K\xc3\xa0menski, que van derrotar els refor\xc3\xa7os turcs que es dirigien cap a Silistra i van expulsar els turcs de D\xc3\xb2britx (22 de maig). La posici\xc3\xb3 de Silistra ara semblava desesperada, i la guarnici\xc3\xb3 es va rendir el 30 de maig. Deu dies despr\xc3\xa9s, Kamenski va posar sota setge una altra fortalesa, Xumen. L'assalt de la ciutadella va ser rebutjat amb una gran p\xc3\xa8rdua de vides; i encara es va produir m\xc3\xa9s vessament de sang durant l'intens assalt de Ruse el 22 de juliol. Aquesta \xc3\xbaltima fortalesa no va caure en mans dels russos fins al 9 de setembre, despr\xc3\xa9s que l'ex\xc3\xa8rcit de Kamenski hagu\xc3\xa9s sorpr\xc3\xa8s un enorme destacament turc a Batyn (26 d'agost). Kamenski va morir poc despr\xc3\xa9s i el nou comandant, Mikha\xc3\xafl Kut\xc3\xbazov, d'acord amb el seu car\xc3\xa0cter m\xc3\xa9s previngut, va evacuar Silistra i lentament va comen\xc3\xa7ar la seva retirada cap al nord.\n_START_SECTION_\nResultats\n_START_PARAGRAPH_\nLa retirada de Kut\xc3\xbazov va induir el comandant turc, Ahmet Paix\xc3\xa0, a liderar els seus 60,000 homes contra de l'Ex\xc3\xa8rcit Rus. La batalla va tenir lloc el 22 de juny de 1811 prop de Ruse. Tot i que l'ofensiva va ser rebutjada, Kutuzov va ordenar a les seves forces que creuessin el Danubi de tornada a Bessar\xc3\xa0bia. Diversos mesos despr\xc3\xa9s, un destacament separat va tornar secretament i va sorprendre de nit l'ex\xc3\xa8rcit d'Ahmet Paix\xc3\xa0 i el va derrotar (2 d'octubre). M\xc3\xa9s de 9,000 otomans van morir aquella nit, la qual cosa va comportar la rendici\xc3\xb3 d'Ahmet Paix\xc3\xa0 davant Kutuzov el 23 de novembre._NEWLINE_D'acord amb el Tractat de Bucarest, signat per Kutuzov el 28 de maig, els turcs cedien Bessar\xc3\xa0bia a R\xc3\xbassia (tot i que el territori pertanyia a Mold\xc3\xa0via, llavors vassall turc, al qual suposadament, defensarien). El tractat va ser aprovat per Alexandre I de R\xc3\xbassia l'11 de juny de 1812, nom\xc3\xa9s tretze dies abans que comenc\xc3\xa9s la invasi\xc3\xb3 napole\xc3\xb2nica de R\xc3\xbassia."